ועדת הפנים והגנת הסביבה, כנסת 20, פרוטוקול מספר 647, 2018-06-12 11:00

יואב קיש: בוקר טוב, אני מצטער על העיכוב, אנחנו בדחיות של דיונים מהבוקר.

יואב קיש: אני פותח את הדיון בהחלת החוק להסדרת הביטחון בגופים ציבוריים על איגוד האינטרנט הישראלי.

יואב קיש: כרגע אנחנו בדיון פתוח.

יואב קיש: כולם פה נציגי משרדים או שיש פה גם נציגי ציבור?

יורם הכהן: אני מאיגוד האינטרנט הישראלי.

יואב קיש: יש פה עוד חוץ ממך?

יואב קיש: כולם פה נציגי משרדים ובנוסף רק איגוד האינטרנט הישראלי.

יואב קיש: מדובר בתוספת לצו.

יואב קיש: זה יאושר בהצבעה כאן ולא צריך את אישור המליאה.

יואב קיש: נעמה בן צבי, בבקשה.

נעמה בן צבי: אני ממערך הסייבר הלאומי.

נעמה בן צבי: אנחנו נמצאים בדיון לפי סעיף 18(א) לחוק.

נעמה בן צבי: מדובר בהוספת איגוד האינטרנט הישראלי לתוספת החמישית, כלומר גוף שיונחה על ידי מערך הסייבר הלאומי בהיבטי סייבר.

נעמה בן צבי: פרוצדורלית, מדובר בצו של השר לביטחון פנים אחרי אישור, היוועצות והסכמה של ראש הממשלה לתיקון.

נעמה בן צבי: כמובן שנערכה גם עבודה מקדימה כפי שעושים במקרים האלה.

נעמה בן צבי: היתה בדיקה מקצועית של מערך הסייבר בנושא הזה, היה דיון מקדים עם איגוד האינטרנט, ולאחר מכן היתה ישיבה של ועדת ההיגוי לפי החלטות הממשלה ההיסטוריות בנושא, שהיום מנוהלות על ידי ראש מערך הסייבר.

נעמה בן צבי: יגאל אונא הוא ראש מערך הסייבר הנוכחי.

נעמה בן צבי: הדיון הזה התקיים לפני מינויו.

נעמה בן צבי: במסגרת הוועדה התקבלה החלטה שאכן נכון להוסיף את איגוד האינטרנט כגוף לתוספת בגלל עמידה בתבחינים רלוונטיים, בעיקר בגלל ניהול מערכת מתחם השמות שאיגוד האינטרנט אמון עליה.

נעמה בן צבי: לכן אנחנו מבקשים למעשה את אישור צו הבט"פ והוספת הגוף לתוספת.

יואב קיש: מנכ"ל איגוד האינטרנט הישראלי, בבקשה.

יואב קיש: נשמח לשמוע את התייחסותך.

יורם הכהן: העברנו עמדה מאוד מאוד מסודרת לוועדה.

יורם הכהן: האיגוד מכיר בזה שמיום הקמתו הוא מנהל תשתית מאוד חשובה וקריטית של מדינת ישראל.

יורם הכהן: אנחנו נמצאים בליבת הפעילות של האינטרנט הישראלי ולכן מבחינה מקצועית, של הגנת סייבר, ההחלטה הזאת היתה מקובלת עלינו לחלוטין.

יורם הכהן: ביקשנו להקפיד, ואני חושב שקיבלנו גם את ההבטחה של המדינה, שמכיוון שאנחנו גוף של החברה האזרחית ואנחנו עושים פעילות שהיא פעילות שמייצגת את הציבור בכללותו, העצמאות שלנו לא תיפגע כתוצאה מזה שהמדינה מנחה אותנו.

יורם הכהן: ההנחיה היא אך ורק בסוגיות של הגנת הסייבר על הפעילות התשתיתית שלנו ואנחנו נמשיך לעשות את הפעילות המאוד מאוד חשובה, לטעמנו, לטובת הציבור.

יורם הכהן: זה מקובל, והיה מקובל גם על הוועדה.

יורם הכהן: אני חייב להגיד שגם באינטראקציה שכבר יש לנו עם המערך אנחנו בהחלט רואים שכך זה אכן עובד.

יואב קיש: כלומר, אם אני מסכם את מה שאתה אומר, אתה רואה את ההיגיון והצורך בתוספת ואין לכם התנגדות, אתם תומכים, אתם רואים שיש שיתוף פעולה עם הרשויות ואתם מרגישים שהתהליך עובד בצורה נכונה.

יורם הכהן: נכון.

יואב קיש: מישהו מגורמי הממשלה האחרים רוצה להתייחס?

יואב קיש: אם לא, אני מצביע.

יואב קיש: היה לי גם דיון מקדים, אני מרגיש נוח עם זה ואין לי התלבטויות.

יואב קיש: וכן שמעתי גם מה שאמר פה מנכ"ל איגוד האינטרנט הישראלי יורם הכהן.

איילת לוי-נחום: חוק הסדרת הביטחון בגופים ציבוריים הוא היום חוק שעוסק גם בגופים ציבוריים, אבל גם בגופים פרטיים, כך שזה יוצר איזשהו מבנה מאוד ייחודי לחוק הזה.

איילת לוי-נחום: הערנו בעבר שזה יחייב איזושהי התייחסות מסודרת.

איילת לוי-נחום: מידי פעם אנחנו מקבלים מהממשלה תשובות על כך שחוק הסייבר אמור להגיע ולכן כדאי לפעול לקידום חוק הסייבר שאמור להסדיר גם את הנושאים האלה.

איילת לוי-נחום: מעבר לזה, החוק מובנה בצורה כזאת שקודם כול נעשית עבודת מטה, זה סוג של הנחיה וולונטרית, והשלב שזה מגיע לוועדה הוא השלב האחרון, כלומר התיקון של התוספת החמישית לחוק.

איילת לוי-נחום: האם אפשר לקבל התייחסות רק לנושא הזה של חוק הסייבר ומתי אנחנו אמורים לקבל מענה להבדל בין הגופים הפרטיים לציבוריים?

נעמה בן צבי: רציתי להתייחס לסיפא של דברייך לגבי תהליך מקדים.

נעמה בן צבי: למעשה איגוד האינטרנט נמצא תחת הנחיה בהסכמה או סיכום עם שב"כ, שהוא היה הגורם המנחה הקודם, החל מ-2015.

נעמה בן צבי: פה אנחנו מפרמלים מצב שהוא כבר קיים.

נעמה בן צבי: זה לגבי תהליכים מוקדמים שהיו וגם תיארתי את הדיונים בוועדה ואת השיקולים שהנחו אותה.

נעמה בן צבי: אם רוצים לפרט קצת יותר על הסיבות, אנחנו יכולים רק לא כשהדיון משודר.

יואב קיש: לא, אין סיבה.

יואב קיש: לא ביקשתי לפרט על הסיבה.

רועי הראל: משרד המשפטים ואנחנו גם מצטרפים לתהליך הזה ועובדים על סוג של רפורמה, רביזיה, בחוק הסדרת הביטחון, כדי שייתן מענה גם לגופים כאלה.

רועי הראל: כבר היום יש בתוספות לחוק גופי תקשורת כאלה ואחרים.

רועי הראל: זה נכון שהוא התחיל בגופים ציבוריים, אבל יש גופים שנותנים שירותים או מגיעים לאוכלוסיות מאוד גדולות שפגיעה בהם תהווה פגיעה באוכלוסיה גדולה במדינת ישראל ולכן ראינו לנכון להכניס אותם להנחיות של החוק כמו גופים ציבוריים אחרים.

רועי הראל: אין הבדל בין חברות סלולר לחברת חשמל שנותנת שירות כמעט לכל אזרחי ישראל.

רועי הראל: יינתן לזה מענה ותהיה לזה התייחסות במסגרת התיקון המרחיב לחוק הזה שעובדים עליו ממש בימים אלה.

רועי הראל: בשבוע הבא אנחנו נשב עם משרד המשפטים על הנושא הזה וזה יבוא לידי ביטוי גם שם.

איילת לוי-נחום: יש לזה צפי?

איילת לוי-נחום: כי יש הבדל, אני חולקת עליך שאין הבדל בין גופים פרטיים לציבוריים.

רועי הראל: לא אמרתי שאין הבדל.

רועי הראל: אמרתי שבנגיעה לאוכלוסיה גדולה מאוד שיכולה להיפגע מפגיעה בגוף הזה, אין הבדל.

יואב קיש: מבחינת הנזק.

רועי הראל: מבחינת הנזק, ולכן הם בהנחיות.

רועי הראל: אני יודע שיש הצעה לעשות שינוי מהשורש לחוק הזה, לפשט אותו, גם לטובת הגופים הפרטיים שיונחו.

רועי הראל: אין לזה צפי, אבל זה בעבודה.

יואב קיש: צריך להקריא את הצו?

יואב קיש: איילת, בבקשה.

איילת לוי-נחום: צו להסדרת הביטחון בגופים ציבוריים (שינוי התוספת החמישית לחוק), התשע"ח–2018.

איילת לוי-נחום: בתוקף סמכותי לפי סעיף 18(א) לחוק להסדרת הביטחון בגופים ציבוריים, התשנ"ח–1998 (להלן – החוק), בהתייעצות עם ראש הממשלה בהיותו השר המונה ובאישורו, ובאישור ועדת הפנים והגנת הסביבה של הכנסת, אני מצווה לאמור: תיקון התוספת החמישית לחוק 1.

איילת לוי-נחום: בתוספת החמישית לחוק, אחרי פרט 25 יבוא: "26.

איילת לוי-נחום: איגוד האינטרנט הישראלי".

יואב קיש: אני בעד, ההצעה התקבלה.

יואב קיש: צו להסדרת הביטחון בגופים ציבוריים (שינוי התוספת החמישית לחוק), התשע"ח–2018, נתקבל.

יואב קיש: אני מודה לכולם, הישיבה נעולה.